ประกันเดินทาง ทำไว้อุ่นใจกว่า
โดย...ฉัตรพงศ์ วัฒนจิรัฏฐ์ ผู้บริหาร K-Expert ธนาคารกสิกรไทย
13 เม.ย. 2559

โดย...ฉัตรพงศ์ วัฒนจิรัฏฐ์ ผู้บริหาร K-Expert ธนาคารกสิกรไทย
ช่วงที่มีวันหยุดเยอะๆ แบบนี้ เวลาหยิบมือถือขึ้นมาดู Social Media ทีไรก็มักเห็นเพื่อนๆ ลงโพสต์เที่ยวทั้งในประเทศและต่างประเทศกันอย่างสนุกสนาน ในฐานะนักวางแผนการเงินผมก็ไม่ได้จะมาแนะนำเรื่องการตั้งงบประมาณสำหรับการเที่ยวหรือช็อปปิ้งแต่อย่างใด เพราะมองว่าหลายท่านคงเตรียมการไว้พร้อมแล้ว
แต่สิ่งที่ผุดขึ้นมาในหัวคือเหตุการณ์ของเพื่อนคนหนึ่งซึ่งไปเที่ยวแล้วเกิดอาหารเป็นพิษอย่างรุนแรง ต้องเรียกรถฉุกเฉินมารับไปโรงพยาบาล ส่วนอีกคนหนึ่งไปเล่นสกีล้มผิดท่าขาหักทำให้ต้องเข้าโรงพยาบาลในต่างประเทศ ลองคิดดูว่าหากโชคร้ายประสบเหตุเหล่านี้จะหมายถึงค่ารักษาพยาบาลมากขนาดไหน สุดท้ายแล้วอาจต้องแบกภาระการเงินกลับบ้านแทนที่จะเป็นของฝากก็เป็นได้
ดังนั้น สิ่งที่อยากให้คำแนะนำมากที่สุดในช่วงนี้ คือ การทำประกันภัยเดินทาง (Travel Insurance) ซึ่งคุ้มครองความเสี่ยงที่เกิดขึ้นระหว่างช่วงเวลาการเดินทางที่ระบุไว้ โดยแบ่งเป็น 2 แบบ คือ สำหรับในประเทศและสำหรับต่างประเทศ
ประกันเดินทางในประเทศ ให้ความคุ้มครองคล้ายประกันอุบัติเหตุ คือ จ่ายเงินให้ในกรณีเสียชีวิต สูญเสียอวัยวะ ทุพพลภาพถาวร และชดเชยค่ารักษาพยาบาลอันเนื่องจากอุบัติเหตุ ความแตกต่างระหว่างประกันเดินทางในประเทศกับประกันอุบัติเหตุอยู่ที่ระยะเวลาคุ้มครองและเบี้ยประกัน
ประกันเดินทางในประเทศจะกำหนดระยะเวลาสั้นๆ เช่น ไม่เกิน 7 วัน หรือไม่เกิน 14 วัน หากทำทุนประกันชีวิต 1 แสนบาท และค่ารักษาพยาบาลจากอุบัติเหตุ 1 หมื่นบาท จะจ่ายค่าเบี้ยประกันประมาณ 200-300 บาท โดยทั่วไปมักใช้กับกรณีเดินทางเป็นหมู่คณะ เช่น นายจ้างซื้อประกันให้ลูกจ้างที่เดินทางไปทำงานต่างจังหวัด
ส่วนประกันอุบัติเหตุนั้น แม้จะจ่ายเบี้ยประกันสูงกว่าแต่ให้ความคุ้มครองมากกว่าและนานกว่า เช่น หากทำทุนประกัน 1 ล้านบาท และค่ารักษาพยาบาล 5 หมื่นบาทนั้น จะจ่ายเบี้ยประกันประมาณ 2,500 บาท และครอบคลุมระยะเวลาหนึ่งปี ดังนั้นสำหรับผู้ที่ต้องการไปเที่ยวแบบส่วนตัวและไม่ได้ติดขัดเรื่องค่าเบี้ยประกันแล้ว ประกันอุบัติเหตุก็เป็นทางเลือกที่น่าสนใจ
ประกันเดินทางต่างประเทศ ให้ความคุ้มครองทั้งกรณีเสียชีวิต อวัยวะ ทุพพลภาพ รวมทั้งค่ารักษาพยาบาลจากอุบัติเหตุคล้ายประกันเดินทางในประเทศที่ได้กล่าวไป แต่จะเพิ่มเติมในเรื่องค่ารักษาพยาบาลกรณีเจ็บป่วยในต่างประเทศด้วย
ค่าเบี้ยประกันอยู่ประมาณหลักร้อยหรือพันกว่าบาทขึ้นอยู่กับระยะเวลาความคุ้มครอง เช่น หากไปเที่ยว 1-2 สัปดาห์ จะคิดค่าเบี้ยประมาณ 700-900 บาท สำหรับทุนประกันที่ 1 ล้านบาท และวงเงินค่ารักษาพยาบาล 1 ล้านบาท
นอกจากนี้ ยังได้รับความคุ้มครองอื่นเพิ่มเติม ตัวอย่างคือเงินชดเชยหากเรายกเลิกหรือลดจำนวนวันเดินทางด้วยเหตุจำเป็น เช่น บาดเจ็บเดินทางไม่ได้ หรือคนในครอบครัวเจ็บป่วยทำให้เราต้องยกเลิกการเดินทาง หรือกระเป๋าเดินทางสูญหาย/เสียหาย ด้วยเหตุความบกพร่องในการขนส่งของสายการบินหรือพนักงานโรงแรม
รวมทั้งปล้นชิงทรัพย์หรือลักทรัพย์ที่มีร่องรอยงัดแงะในห้องพักที่ล็อกไว้ รวมทั้งการชดเชยให้กับบุคคลอื่นกรณีการเสียชีวิตและทรัพย์สินที่เกิดขึ้นโดยอุบัติเหตุของผู้เอาประกันภัย และในกรณีที่เกิดอุบัติเหตุระหว่างการเดินทางรุนแรงคือเสียชีวิต บริษัทประกันจะจ่ายเงินชดเชยเป็นเงินก้อนแก่ทายาทของผู้เอาประกัน และดูแลค่าใช้จ่ายกรณีการเคลื่อนศพกลับประเทศไทยด้วย ส่วนกรณีการสูญเสียอวัยวะหรือทุพพลภาพนั้น บริษัทประกันจะจ่ายเป็นเงินก้อนให้กับตัวผู้เอาประกันภัย และดูแลในกรณีที่ต้องเคลื่อนย้ายเพื่อรักษาพยาบาลฉุกเฉิน หรือเพื่อกลับมารักษาตัวต่อในประเทศ
ในช่วงเวลาแห่งความสุขก็อย่าลืมการป้องกันผลกระทบจากความเสี่ยงที่จะเกิดขึ้นด้วย จะได้เที่ยวอย่างอุ่นใจสบายกระเป๋าครับ